Умемо ли да ценимо слободу

Често заборавимо колико је живот леп. Бринемо око неважних ствари,трчимо због многобројних обавеза. Заборављамо љубав својих најдражих и постајемо заробљеници неостварених жеља због мало времена. Вртећи се у том кругу,не умемо да ценимо слободу коју нам живот пружа,као благослов,од рођења,па сваког наредног дана.

Дођу дани,који нас на тежи начин подсете на вредности живота. Чак и нас децу. Овај март нас на то подсећа. Запамтићемо га сви као црну сенку, која се појавила, изненада, изнад наших глава. Уселио је зебњу, страх и тугу у наша срца. Душу нам оковао немиром. Живот нам прекрстио у реч самоизолација. Постао је време кобног корона вируса који нам је ускратио највећу драгоценост у животу, звану слобода. Постали смо заробљеници својих страхова и тешких мисли. Седимо код куће и недостаје нам онај школски жагор и весела дечја граја великог одмора. Недостајемо једни другима, жива реч и поглед наставника. Жељни смо спорта и тренинга. Чак и они први, поспани јутарњи часови, па макар били и контролни, недостају нам сада. Недељу дана од престанка школе је прошло. Кажу да се не зна колико ће трајати. Оно што знам је умор, туга и љутња због онога што нам је корона наметнула, украла и донела. Страх, забринута лица родитеља , у сваком тренунтку паничне вести медија, учење на даљину, неизвесне прогнозе. Бројна су питања:,,Шта нам доноси сутра и како са тим?“

Моје питање је само једно. Где нам се сакрила слобода? Зашто се не потрудимо да је вратимо, баш свим оним вредностима живота, које смо научили? Стрпимо се, потрудимо се, дозовимо је. Она ће ускоро опет доћи. Међутим, тражи обећање да је нећемо бесмисленим трчањем опет заборавити, да ћемо лепоте живота увек уважавати и да ћемо је једино тако ценити. Слобода је једнака животу. Због ових дана, то никада нећуи заборавити и због љубави својих ближњих.

Александар Спасић, VII1